《武夷猴》
宋代·刘子寰

猕猴群居时，得食互争夺。嚣哓以力胜，无复长幼别。

及其有老病，同类争救活。嗛食置其旁，交来伺饥渴。

死埋高崖巅，并力事窊掘。乃知禀元命，无间䎉与狨。

质性有所偏，良能或焉阙。惟仁乃生理，恻隐由情发。

鸟乌知反哺，报祭及豺獭。人心具中和，推此与天达。

物欲为私蔽，真知反磨灭。利害怵于中，骨肉交朋绝。

一从失本心，比兽乃反劣。武夷山多猴，此事樵者说。

因书观□篇，惟日三省察。

作者简介：[约公元一二二四年前后在世]字圻父，号篁栗翁，上饶人，居麻沙。生卒年均不详，约宋宁宗嘉定末前后在世。早登朱熹之门。宁宗嘉定十年(1217)进士，官至观文殿学士。平生乐于山林，淡泊自守。能诗文，与同邑刘潜夫齐名。克庄尝叙其诗集，行于世。